2017. gada 5. septembrī Noteikumi Nr. 530

Rīgā (prot. Nr. 43 21. §)

**Valsts tiesu ekspertīžu biroja maksas pakalpojumu cenrādis**

Izdoti saskaņā ar

Likuma par budžetu un finanšu vadību

5. panta devīto daļu

1. Noteikumi nosaka Valsts tiesu ekspertīžu biroja (turpmāk – birojs) sniegto maksas pakalpojumu cenrādi.

2. Noteikumus nepiemēro ekspertīzēm, kuras tiek veiktas kriminālprocesā un administratīvajā procesā.

3. Birojs maksas pakalpojumu sniedz, pamatojoties uz tiesas lēmumu par ekspertīzes noteikšanu civilprocesā vai uz personas iesniegumu.

4. Birojs maksas pakalpojumus sniedz saskaņā ar cenrādi (pielikums).

5. Birojs par maksas pakalpojumu sagatavo rēķinu.

6. Maksājumu par maksas pakalpojumu atbilstoši sagatavotajam rēķinam veic biroja norādītajā Valsts kases kontā, izmantojot šādus maksājumu pakalpojumu veidus:

6.1. ar maksājumu karti maksājumu karšu pieņemšanas terminālī;

6.2. ar tāda maksājumu pakalpojumu sniedzēja starpniecību, kuram ir tiesības sniegt maksājumu pakalpojumus Maksājumu pakalpojumu un elektroniskās naudas likuma izpratnē.

7. Ja objektu skaits šo noteikumu pielikuma 2., 4., 7., 11. un 12. punktā un atslēgas vārdu skaits šo noteikumu pielikuma 5. punktā minētajās ekspertīzēs pārsniedz noteikto mērvienību skaitu, tad attiecīgajai cenai piemēro koeficientu 0,6 par katru mērvienību, kas pārsniedz noteikto mērvienību skaitu.

8. Ja pēc personas pieprasījuma birojs sagatavoto materiālu nosūta pa pastu, persona papildus maksai par pakalpojumu sedz arī pasta pakalpojumu izmaksas saskaņā ar pasta pakalpojumu tarifiem.

9. Pakalpojumu persona saņem pēc tam, kad ir pilnā apmērā samaksājusi izrakstīto rēķinu un maksājums normatīvajos aktos noteiktajā kārtībā ir atzīts par saņemtu valsts budžetā.

10. Atzīt par spēku zaudējušiem Ministru kabineta 2013. gada 17. septembra noteikumus Nr. 889 "Valsts tiesu ekspertīžu biroja maksas pakalpojumu cenrādis" (Latvijas Vēstnesis, 2013, 185. nr.).

Ministru prezidenta vietā –

finanšu ministre Dana Reizniece-Ozola

Tieslietu ministrs Dzintars Rasnačs